‘Shut up’-voorval inspireer boek oor misdaad, polisieDie boek, We will not shut up, deur Ian Cameron. Die polisieminister Bheki Cele se onlangse uitbarsting by ŉ gemeenskapsvergadering in Gugulethu in die Wes-Kaap het Ian Cameron, hoof van gemeenskapsveiligheid by die drukgroep Action Society, gemotiveer om ’n boek oor misdaad en die talle gebreke in die Suid-Afrikaanse polisiediens (SAPD) te skryf. Die boek, We will NOT shut up, sal na verwagting teen die einde van die maand beskikbaar wees. “Die beginsel is dat ons nie stilgemaak mag word nie. Ons moet nooit ophou praat oor wat verkeerd is in Suid-Afrika – insluitend die polisie – nie,” het Cameron aan Maroela Media gesê. Maroela Media het vroeër berig dat Cele tydens ’n gespanne gemeenskapsvergadering vir Cameron geskree het om stil te bly (shut up) en dat Cameron moet “sit en luister of die vergadering verlaat”. Cameron het ’n spreekbeurt tydens die vergadering gehad waar hy die minister onder meer oor die hoë misdaadkoers in gebiede soos Gugulethu en Nyanga gepak het. There was a tense exchange as Police Minister, Bheki Cele, met Gugulethu residents today. Action Society accused him of neglecting the Western Cape. The group wants policing devolved to the province. #DStv403 pic.twitter.com/TKwp2L6n2C — eNCA (@eNCA) July 5, 2022 “Ná die shut up-voorval het ek besluit dis ŉ goeie ding om ŉ samevatting te doen oor wat ons [Cameron en Action Society] nog heeltyd sê die probleme in die SAPD is, asook die hele strafregstelsel. “Cele het ons daai dag eintlik ŉ guns bewys, want die voorval het ŉ fokus geplaas op hoe onbekwaam hy [Cele] en die staat is om misdaad te bekamp. Sy optrede was ŉ weerspieëling van hoe dit in die polisie gaan: As jy praat, word jy stilgemaak; as jy opstaan teen dit wat verkeerd is, word jy stilgemaak.” Cameron sê hy wou die gebreke, maar ook die oplossings waaroor hy en Action Society gereeld praat, saam verpak sodat die gewone mense op straat onder meer kan verstaan hoe lyk misdaadstatistieke in die land, wie die skuld vir korrupsie en verval moet kry, en watter oplossings nodig is op dié probleme teen te werk. Dit sluit in die afwenteling van polisiemagte na provinsies, die herinstelling van reserviste en spesiale taakmagte en spesialiseenhede, ŉ vaardigheidsoudit in die polisie, versterking van gemeenskapstrukture en die hervestiging van behoorlike misdaadintelligensie. Die boek is net sowat 100 bladsye en sal volgens Cameron ook nie duur wees nie. Die finale prys moet nog vasgestel word, maar Cameron sê die boek is juis op gewone mense gemik en dat dit “toeganklik vir almal” moet wees. Dus is dit ook maklik om te lees. Die boek is in Engels geskryf, maar word tans na Afrikaans vertaal. Die moontlikheid van nog vertalings sal na gelang van behoefte bepaal word. Die boek sal aanvanklik op bestelling by Groep 7 Drukkers beskikbaar wees, en daarna in boekwinkels “indien boekwinkels dit wil verkoop”. “Die idee is nie dat dit ŉ literêre kunswerk moet wees nie, maar uit en uit om vir mense ŉ oorsig te gee van wat die stand van misdaad, die polisie en die hele strafregstelsel in Suid-Afrika is, asook die oplossings,” het Cameron gesê.